P. Hrušovský, podpredseda NR SR: (2002-07-10):
Teraz prosím pána poslanca Hajdúka, ktorý bol poverený gestorským výborom, aby informoval Národnú radu o výsledku prerokúvania návrhu vo výboroch, ako aj o stanovisku a odporúčaní gestorského výboru. Pán poslanec, nech sa páči. P. Hajdúk, poslanec: Vážený pán predsedajúci, panie poslankyne, páni poslanci, dovoľte, aby som predniesol spoločnú správu výborov Národnej rady o výsledku prerokovania návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 259/1993 Z. z. o Slovenskej lesníckej komore (tlač 1453), v druhom čítaní. Výbor Národnej rady Slovenskej republiky pre pôdohospodárstvo v súlade s § 78 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladá Národnej rade Slovenskej republiky ako gestorský výbor nasledujúcu spoločnú správu výborom Národnej rady Slovenskej republiky k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 259/1993 Z . z. o Slovenskej lesníckej komore (tlač 1453), v druhom čítaní. Národná rada Slovenskej republiky uznesením č. 2199 z 23. mája 2002 pridelila uvedený návrh zákona na prerokovanie ústavnoprávnemu výboru, Výboru Národnej rady Slovenskej republiky pre životné prostredie a ochranu prírody, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre vzdelanie, vedu, mládež a šport. Za gestorský výbor určila Výbor Národnej rady Slovenskej republiky pre pôdohospodárstvo. Uvedené výbory vrátane gestorského výboru návrh zákona prerokovali v stanovenej lehote. Gestorský výbor prerokoval spoločnú správu výboru na svojej schôdzi dňa 26. júna 2002 a schválil ju uznesením č. 450. Iné výbory návrh zákona neprerokovali. Gestorskému výboru do začatia jeho rokovania neoznámili poslanci, ktorí nie sú členmi výborov uvedených v uznesení Národnej rady Slovenskej republiky č. 2199, svoje stanoviská podľa § 75 ods. 2 rokovacieho poriadku. Výbory Národnej rady Slovenskej republiky, ktorým bol návrh zákona pridelený, zaujali k nemu nasledovné stanoviská: Ústavnoprávny výbor Národnej rady Slovenskej republiky uznesením č. 1041 zo 14. júna 2002 odporúča Národnej rade Slovenskej republiky nepokračovať v rokovaní. Výbor Národnej rady Slovenskej republiky pre vzdelanie, vedu, mládež a šport uznesením č. 380 z 12. júna 2002 s poslaneckým návrhom zákona súhlasí a odporučil ho Národnej rade Slovenskej republiky schváliť s pripomienkami. Výbor Národnej rady Slovenskej republiky pre životné prostredie a ochranu prírody uznesením č. 290 zo 4. júna 2002 s poslaneckým návrhom zákona nesúhlasí a odporučil ho Národnej rade Slovenskej republiky neschváliť. Požiadal predsedu vlády Slovenskej republiky pre legislatívu vypracovať všeobecný zákon o komorách. Výbor Národnej rady Slovenskej republiky pre pôdohospodárstvo uznesením č. 444 zo 17. júna 2002 tiež s poslaneckým návrhom zákona súhlasil a odporučil ho Národnej rade Slovenskej republiky schváliť s pripomienkami. Z uznesení výborov Národnej rady Slovenskej republiky uvedený v bode III tejto správy vyplýva spolu 12 pozmeňujúcich a doplňujúcich návrhov, ktoré máte písomne predložené. Gestorský výbor odporúča o bodoch spoločnej správy 1 až 12 hlasovať spoločne s návrhom gestorského výboru tieto body schváliť. Gestorský výbor na základe rokovaní výborov odporúča Národnej rade Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 259/1993 Z. z. o Slovenskej lesníckej komore (tlač 1453), schváliť so zmenami a doplnkami, ako sú uvedené v spoločnej správe výborov. Gestorský výbor súčasne poveril svojím uznesením č. 450 z 26. júna 2002 spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81, § 83, § 84 a § 86 zákona o rokovacom poriadku Národnej rady Slovenskej republiky. Pán predsedajúci, skončil som, otvorte, prosím, rozpravu k tomuto bodu.